Foto: LIGA.net AQSh prezidenti lavozimi uchun ikki nomzoddan biri bo‘lgan Jo Bayden prezident saylovlarida muddatdan oldin ovoz berdi. Avvalroq uning raqibi - AQSh prezidenti Donald Tramp ham ovoz bergandi. 77 yoshli Bayden o‘z rafiqasi Jill bilan birga 28 oktyabrda Uilmington shahridagi (Delaver shtati) saylov uchastkasiga ovoz berish uchun kelgan. U barcha gigiyenik ehtiyot choralariga amal qilib, himoya niqobida bo‘lgan. Saylov uchastkasi ichidan translatsiya olib borilmagan, biroq siyosatchi u yerdan chiqqach muxbirlarga o‘z fuqarolik burchini ado etib, ovoz berganini tasdiqlagan. AQShning amaldagi prezidenti yanada ertaroq, 24 oktyabrda Uest-Palm-Bichdagi (Florida shtati) saylov uchastkasida ovoz bergandi. Hozirga kelib 70 mlndan ko‘proq amerikalik saylovlarda muddatdan oldin ovoz berib bo‘ldi. Saylovlarning asosiy kuni 3 noyabrda bo‘lib o‘tadi.